पर वक्त का पहिया घूम रहा है और अब बदलाव का वक्त आ गया है। आपातानी और निशी समुदाय में अब पहले जैसी दुश्मनी नहीं रही। 2015 में तो जीरो में आपातानी और निशी समुदाय का बड़ा सम्मेलन हुआ। इसमें लड़ाई झगड़े भुलाने का संकल्प लिया गया। साथ ही ये तय हुआ कि आपातानी और निशी लोगो के बीच रोटी-बेटी का रिश्ता बनेगा। यानी शादी विवाह भी होंगे। जीरो में हमें स्थानीय भ्रमण कराने वाले टाटा आयरिश कैब के ड्राईवर मिले जो आपातानी हैं। उन्होंने बताया कि अब नई उम्र की आपातानी लड़कियां फेस टैटू नहीं बनवाती हैं। आपातानी समाज के पढ़े लिखे लोगों और नेताओं ने ये आह्वान किया है कि वे फेस टैटू बनवाना बंद करें। स्कूल कॉलेज जाने वाली आपातानी महिलाओं ने फेस टैटू को अलविदा कह दिया है। वे बदलते दौर के साथ कदमताल कर रही हैं।